سەیید ئەنوەر سەیید ئەحمەد بەرزنجی

سەیید ئەنوەر سەیید ئەحمەد بەرزنجی : (١٩١٩ - ٥/١٢/٢٠٠٦ ) شاعیر و سیاسەتوان و ناسناوی (حوسەینی) و کتێبخانەی کۆیسنجەقی داناوە .

 سەرەتای ژیان و خوێندنی 
سەیید ئەنوەر کوڕی سەیید ئەحمەدی ناسناو حوسەینیی شاعیر کوڕی شێخ عەبدولکەریم کوڕی شێخ ئەحمەدی بەرزنجییە، ساڵی ١٩١٩ لە شاری کۆیە لە دایک‌بووە ، بە منداڵی لە حوجرە خوێندوویە و لە ١٩٣٠دا چووەتە قوتابخانەی سەرەتاییی کۆیە و ١٩٣٧ تەواوی‌کردووە. ئەمجا دوو ساڵی خوێندنی ئایینیی لای شێخ نەجمەدینی بەرزنجیی مامی ھەبووە. ١٩٤١ چووەتە ناوەندی لە کۆیە تا ١٩٤٤ و دەستی لێ‌ھەڵگرتووە. چوارەم و پێنجەمی ئامادەییشی لە شاری ھەولێر تەواوکردووە .

 چالاکیی سیاسی 
لە ١٩٤٦یشەوە چووەتە مەیدانی سیاسەت و بووە بە ئەندامی حیزبی (تەحەڕڕور) و (کتێبخانەی کۆیسنجەق)ی داناوە. لەو ڕێیەدا دوچاری گرتن و ڕاونان بووە و ژیانێکی سەختی گوزەراندووە. ماوەیەکیش دوورکەوتووەتەوە بۆ دێھاتی (ھەڵەجە) و (میرزاغا)ی نزیکی مۆرتکە و لای ئامۆزاکانی ژیاوە .

 کارمەندیی حکوومەت 
ئەوجا لە وەزیفەی حکوومەتی‌دا دامەزراوە و دە ساڵ لە دائیرەکانی ئیشغاڵ، ئەوقاف و ئیعاشە کاری‌کردووە. ١/٨/١٩٥٨یش کراوەتە فەرمانبەری شارەوانیی ھەولێر. ٢٦ ساڵ خزمەتی تێدا کردووە و لە ١٩٨٤دا خۆی خانەنشین‌کردووە .

 بەرهەمەكانی 
سەیید ئەنوەر، شاعیر و ناسناوی (حوسەینی) بووە و دیوانی شیعرەکانی لە چاپ دراوە. 

 كۆچی دوای 
بەرەبەیانی ڕۆژی ٥/١٢/٢٠٠٦، پاش نەخۆشییەکی درێژخایان، کۆچی‌دواییی کردووە و لە گۆڕستانی (شێخ ئەحمەد) لە ھەولێر بەخاک سپێردراوە . دیوانی شێخ ئەنوەر بەرزنجی، ئامادەکردن و پیاچوونەوەی شێخ سەربەست بەرزنجی، چاپخانەی ڕۆژھەڵات- ھەولێر، ٢٠٠٩، ل٧-٩؛ کەریم شارەزا، کۆیە و شاعیرانی، بەرگی دووەم، (لە بڵاوکراوەکانی سەنتەری لێکۆڵینەوە و پەخشی کۆیە)، چاپخانەی شەھاب- ھەولێر، ٢٠١٣، ل١١٢-١١٣.گۆڤاری گەلاوێژ (بەرگی یازدەهەم / بەشی یەكەم ) ژیاننامە و پێڕست ، ل 7953 - 7954 ، ئامادەكردنی ( سدیق ساڵح ، ڕەفیق ساڵح ، عبدوڵڵا زەنگەنە ) لە بڵاوكراوەكانی بنكەی ژین بۆ بووژاندنەوەی كەلەپووری و بەڵگەنامەیی و ڕۆژنامەوانیی كوردی .

 سەرچاوەکان